**Ministru kabineta noteikumu projekta „Kārtība, kādā komersanti iegūst tiesības izveidot apvienoto noliktavu” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „Kārtība, kādā komersanti iegūst tiesības izveidot apvienoto noliktavu” (turpmāk – Ministru kabineta noteikumu projekts) paredz noteikt prasības, saskaņā ar kurām nodokļu maksātāji, kuriem ir speciālā atļauja (licence) akcīzes preču noliktavas turētāja darbībai, vai atļauja muitas noliktavas darbībai, vai atļauja preču pagaidu uzglabāšanas vietas darbībai, vai ir piešķirts brīvās zonas statuss un kuri atbilst šajos noteikumos noteiktām prasībām, iegūt apvienotās noliktavas statusu, kā arī prasības un kritērijus, saskaņā ar kuriem komersanti iegūst tiesības izveidot apvienoto noliktavu, kārtību, kādā iesniedzams un izskatāms nodokļa maksātāja iesniegums apvienotās noliktavas statusa piešķiršanai, apvienotās noliktavas statusa apturēšanas, atjaunošanas un anulēšanas nosacījumus un kārtību.2  Ministru kabineta noteikumi stāsies spēkā 2019.gada 1.februārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saeima 2018.gada 1.novembrī pieņēma grozījumus likumā „Par nodokļiem un nodevām” (turpmāk – likums), kas paredz precizēt likuma 16.panta pirmās daļas 14.punktu nosakot, ka tiesības izveidot apvienoto noliktavu ir nodokļu maksātājiem, kuriem ir speciāla atļauja (licence) akcīzes preču (alkoholisko dzērienu vai tabakas izstrādājumu, vai naftas produktu) noliktavas turētāja darbībai vai atļauja muitas noliktavas darbībai, vai atļauja preču pagaidu uzglabāšanas vietas darbībai, vai piešķirts brīvās zonas statuss. Savukārt, likuma 16.panta otrā daļa paredz Ministru kabinetam noteikt:  1) prasības un kritērijus, saskaņā ar kuriem nodokļu maksātāji iegūst šā panta pirmās daļas 14. punktā minētās tiesības izveidot apvienoto noliktavu;  2) kārtību, kādā iesniedzams un izskatāms nodokļu maksātāja iesniegums apvienotās noliktavas statusa piešķiršanai;  3) apvienotās noliktavas statusa apturēšanas, atjaunošanas un anulēšanas nosacījumus un kārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd Ministru kabineta 2017.gada 28.novembra noteikumi Nr.705 „Kārtība, kādā komersanti iegūst tiesības izveidot apvienoto noliktavu” (turpmāk - Ministru kabineta 2017.gada 28.novembra noteikumi Nr.705) attiecas uz komersantiem, kuriem vienu gadu ir bijusi licence apstiprinātā noliktavas turētāja darbībai ar alkoholiskajiem dzērieniem vai tabakas izstrādājumiem un muitas noliktavas atļauja.  Ministru kabineta 2017.gada 28.novembra noteikumi Nr.705 paredz, komersantiem, kuriem ir licence akcīzes preču noliktavas turētāja darbībai ar alkoholiskajiem dzērieniem un tabakas izstrādājumiem un atļauja muitas noliktavas darbībai, un kuri atbilst noteiktajām prasībām, iespēju optimāli izmantot noliktavas telpas un iegūt tiesības izveidot apvienoto noliktavu. Ministru kabineta 2017.gada 28.novembra noteikumi Nr.705 nosaka arī prasības, saskaņā ar kurām nodokļu maksātāji iegūst apvienotās akcīzes preču un muitas noliktavas statusu, kārtību, kādā iesniedzams un izskatāms komersanta iesniegums apvienotās noliktavas statusa piešķiršanai un apvienotās akcīzes preču un muitas noliktavas statusa apturēšanas un anulēšanas nosacījumus.  Pašlaik, komersantiem, kuri veic darbības ar naftas produktiem un kuriem ir akcīzes preču noliktava vai muitas noliktava, vai preču pagaidu uzglabāšanas vieta, vai tie veic darbību brīvā zonā nevar iegūt tiesības izveidot apvienoto noliktavu. Tas nozīmē, ka atbilstoši pašlaik spēkā esošo normatīvo aktu prasībām, ja komersants vēlas veikt darbības ar naftas produktiem atliktā akcīzes nodokļa maksāšanas režīmā un ar naftas produktiem, kas ir pakļauti muitas uzraudzībai, ir jāveic infrastruktūras izmaiņas un jānodala naftas produktu cauruļvadu sistēmas.  Līdz ar to, lai komersantiem, kas veic darbības ar naftas produktiem būtu iespēja optimāli izmantot jau esošo noliktavas teritoriju, neveicot tās pārbūvi, kā arī, lai netiktu radīti šķēršļi komercdarbības attīstībai, Ministru kabineta noteikumu projektā nepieciešams paredzēt prasības un kritērijus, saskaņā ar kuriem minētiem komersantiem ir iespēja iegūt tiesības izveidot apvienoto noliktavu.  Ņemot vērā Saeimā 2018.gada 1.novembrī pieņemtos grozījumus likumā „Par nodokļiem un nodevām” pašlaik spēkā esošajos Ministru kabineta 2017.gada 28.novembra noteikumos Nr.705 būtu jāveic precizējumi un grozījumi, kuru apjoms pārsniegtu 50% no noteikumu pamatteksta. Līdz ar to izstrādātais Ministru kabineta noteikumu projekts paredz izteikt jaunā redakcijā Ministru kabineta 2017.gada 28.novembra noteikumus Nr.705.  Ministru kabineta noteikumu projekts pēc būtības saglabās prasības un kritērijus, saskaņā ar kuriem komersanti iegūst tiesības izveidot apvienoto noliktavu, kā arī kārtību, kādā iesniedzams un izskatāms komersanta iesniegums apvienotās noliktavas statusa piešķiršanai un apvienotās noliktavas statusa apturēšanas, atjaunošanas un anulēšanas nosacījumus un kārtību, kādas šobrīd ir noteikta 2 Ministru kabineta 2017.gada 28.novembra noteikumos Nr.705 (projekta 1.punkts).   1. Pašlaik atbilstoši Ministru kabineta 2017.gada 22.augusta noteikumos Nr.500 “Muitas noliktavu, pagaidu uzglabāšanas un brīvo zonu noteikumi” noteiktajām prasībām, ja persona plāno veikt darbības brīvajā zonā ar ārpussavienības precēm, pirms tiek saņemta atļauja licencētas komercdarbības veikšanai brīvās zonas režīmā, iesniedz Valsts ieņēmumu dienestā iesniegumu par preču uzskaites veida apstiprinājumu.   Līdz ar to Ministru kabineta noteikumu projekts paredz, ka apvienotās noliktavas darbība ir atļauta kādā no komersantam esošajām darbības vietām – speciālajā atļaujā (licencē) akcīzes preču (alkoholiskajiem dzērieniem, tabakas izstrādājumiem vai naftas produktiem) noliktavas turētāja darbībai norādītajā adresē vai vienā no atļaujā muitas noliktavas darbībai, vai atļaujā preču pagaidu uzglabāšanas vietas darbībai, vai brīvajās zonās, kurai izsniegts preču uzskaites apstiprinājums par darbībām ar precēm brīvajā zonā norādītajām adresēm. Apvienotajā noliktavā nevarēs veikt darbības ar nefasētiem alkoholiskajiem dzērieniem un nefasētiem tabakas izstrādājumiem (projekta 2. un 3.punkts).   1. Ja Valsts ieņēmumu dienests apvienotās noliktavas darbības pārbaudes laikā konstatēs nezināmās izcelsmes preču pārpalikumus (nebūs saprotams vai tās ir savienības vai ārpussavienības preces), kas nebūs norādītas komersanta grāmatvedības reģistros vai preču iztrūkums, komersantam tiks piemērota atbildība, kas izriet no Eiropas Parlamenta un Padomes 2013.gada 9.oktobra regulas (ES) Nr. [952/2013](http://eur-lex.europa.eu/eli/reg/2013/952?locale=LV), ar ko izveido Savienības Muitas kodeksu 79.panta 1.a) punkta un akcīzes preču apriti reglamentējošiem normatīvajiem aktiem un pār minētām precēm tiks piemēroti visi nodokļu maksājumi pilnā apmērā (projekta 4.punkts). 2. Šobrīd zudumu apmērus alkoholiskajiem dzērieniem un naftas produktiem, kuriem ir Savienības preču statuss, nosaka atbilstoši Ministru kabineta 2005.gada 30.augusta noteikumos Nr.662 “Akcīzes preču aprites kārtība” noteiktajām prasībām un naftas produktiem, kuriem ir ārpussavienības preces statuss atbilstoši Ministru kabineta 2016.gada 20.decembra noteikumos Nr.861 “Zudumu apmēru noteikšanas kārība muitas uzraudzībā esošajām nefasētajām precēm” noteiktajām prasībām. Līdz ar to, lai neradītu pārpratumus Ministru kabineta noteikumu projekts paredz apvienotajā noliktavā fasētiem alkoholiskajiem dzērieniem, kuriem būs Savienības preču statuss, piemērot Ministru kabineta 2005.gada 30.augusta noteikumos Nr.662 “Akcīzes preču aprites kārtība” noteiktās zuduma normas, un savukārt naftas produktiem zuduma normas piemērot atbilstoši Ministru kabineta 2016.gada 20.decembra noteikumos Nr.861 “Zudumu apmēru noteikšanas kārtība muitas uzraudzībā esošajām nefasētajām precēm” noteiktajām prasībām (projekta 5.punkts).   4) Tiesības izveidot apvienoto noliktavu darbībām ar fasētām precēm būs komersantam, kurš vismaz vienu gadu ir veicis darbības atbilstoši izsniegtajai akcīzes preču noliktavas licencei vai muitas noliktavas atļaujai, vai atļaujai preču pagaidu uzglabāšanas vietas darbībai, vai preču uzskaites apstiprinājumam par darbībām ar precēm brīvajā zonā. Tādējādi, ja komersants sākot ar 2019.gada 1.februāri uz iesnieguma (par apvienotās noliktavas statusa piešķiršanu) iesniegšanas brīdi, būs veicis darbības ar precēm atbilstoši vismaz vienai no iepriekš minētām atļaujām tam būs tiesības izpildot noteiktās prasības iegūt apvienotās noliktavas statusu (projekta 6.punkts).  5) Tiesības izveidot apvienoto noliktavu darbībām ar naftas produktiem būs komersantam, kurš vismaz vienu gadu ir veicis darbības atbilstoši izsniegtajai akcīzes preču noliktavas licencei vai muitas noliktavas atļaujai, vai atļaujai preču pagaidu uzglabāšanas vietas darbībai, vai preču uzskaites apstiprinājumam par darbībām ar precēm brīvajā zonā.  Pašlaik ar Ministru kabineta 2012.gada 26.jūnija noteikumiem Nr.459 “Noteikumi par Padziļinātās sadarbības programmas darbību”, lai veicinātu efektīvāku sadarbību starp nodokļu maksātāju un nodokļu administrāciju, kā arī mazinātu administratīvo slogu ir izveidots tiesiskais regulējums, kas rada iespēju nodokļu maksātājiem, kas ir pierādījuši savu izcilību nodokļu saistību izpildē pret valsti, saņemt īpašu attieksmi un pretimnākošu sadarbību no valsts puses.  Ņemot vērā, ka naftas produkti ir īpaša riska preču grupa, komersantiem, kas veic darbības ar naftas produktiem, ir jābūt īpaši izciliem nodokļu saistību izpildē pret valsti. Līdz ar to tiesības izveidot apvienoto noliktavu darbībām ar naftas produktiem būs komersantam, kurš ir Padziļinātās sadarbības programmas Zelta līmeņa dalībnieks vai ir saņēmis atzītā uzņēmēja atļauju saskaņā ar normatīvajā aktā par muitas atļauju izsniegšanu noteiktajām prasībām (projekta 7.punkts).  6) Lai komersants iegūtu apvienotās noliktavas statusu darbībām ar fasētām precēm, nepieciešams uzturēt preču uzglabāšanas vietu adresāciju, kas ļauj identificēt preču faktisko atrašanos vietu apvienotājā noliktavā konkrētajā brīdī, t.i. veicot preču izkraušanu, iekraušanu, uzglabāšanu, pārvietošanu, marķēšanu, pārpakošanu, komplektēšanu u.c. Katrai precei ir jānosaka tās statusu, piemēram, vai tā ir Savienības prece, vai ārpussavienības prece, vai tā atrodas atliktajā akcīzes nodokļa maksāšanas režīmā (projekta 8.punkts).   1. Apvienotajā noliktavā komersantam veicot darbības ar naftas produktiem būs tiesības vienā tvertnē uzglabāt gan Savienības, gan ārpussavienības naftas produktus. Līdz ar to, apvienotās noliktavas turētājam, veicot darbības ar naftas produktiem, nepieciešams rezervuārus, kuros uzglabā preces, aprīkot ar elektroniskām  un automatizētām naftas produktu daudzuma mērīšanas  iekārtām, kuras nodrošina vēsturisko datu saglabāšanu pēc katras darbības ar precēm (projekta 9.punkts). 2. Lai saņemtu apvienotās noliktavas statusu, komersantam ir jāiesniedz Valsts ieņēmumu dienestam iesniegumu izmantojot elektroniskās deklarēšanas sistēmu un kas ir noformēts atbilstoši Ministru kabineta noteikumu projekta 1.pielikumā noteiktajam, kā arī tam jāpievieno citi dokumenti, piemēram, preču elektroniskās identificēšanas sistēmas apraksts, apvienotās noliktavas darbības metodika, kā arī, ja apvienotajā noliktavā tiks veiktas darbības ar naftas produktiem, komersanta apliecinājums, ka noliktavā esošie naftas produktu uzglabāšanas rezervuāri ir aprīkoti ar elektroniskām  un automatizētām naftas produktu daudzuma mērīšanas  iekārtām, kuras nodrošina vēsturisko datu saglabāšanu pēc katras darbības ar precēm. Papildus tam komersants iesniedz iesniegumu, kas ir noformēts atbilstoši normatīvajiem aktiem par akcīzes preču apriti akcīzes preču noliktavas licences pārreģistrācijai vai saņemšanai, tas nozīmē gadījumā, ja komersants apvienotās noliktavas darbību nodrošinās kādā no muitas uzraudzībā esošajām preču uzglabāšanas vietām, tad komersantam būs nepieciešams pārreģistrēt un saņemt akcīzes preču noliktavas atļauju uz šo vietu vai adresi. Savukārt, ja komersants apvienotās noliktavas darbību veiks akcīzes preču noliktavas licencē norādītajā adresē un telpās, būs nepieciešams atbilstoši muitas lietu jomu reglamentējošajos normatīvajos aktos noteiktajām prasībām iesniegt pieteikumu, muitas noliktavas atļaujas pārreģistrēšanai un saņemšanai (projekta 10. un 11.punkts). 3. Valsts ieņēmumu dienests Administratīvā procesa likumā noteiktajā termiņā pieņem lēmumu par apvienotās noliktavas statusa piešķiršanu vai par atteikumu piešķirt šo statusu (projekta 12. un 13.punkts) 4. Ja komersants neievēros normatīvajos aktos akcīzes preču aprites un muitas jomā noteiktās prasības un tam tiks apturēta akcīzes preču noliktavas licence vai muitas noliktavas atļauja vai atļauja preču pagaidu uzglabāšanas vietas darbībai, vai preču uzskaites apstiprinājums par darbībām ar precēm brīvajā zonā, vienlaicīgi arī tiek apturēts lēmums par apvienotās noliktavas statusu un arī otra no minētajām atļaujām (attiecīgi licence vai muitas noliktavas atļauja vai atļauja preču pagaidu uzglabāšanas vietas darbībai, vai preču uzskaites apstiprinājums par darbībām ar precēm brīvajā zonā) (projekta 14. un 15.punkts). 5. Kamēr apturēts lēmums par apvienotās noliktavas statusu, komersantam ir aizliegts veikt darbības ar precēm, izņemot to uzglabāšanu un muitas uzraudzībā esošo preču izvešanu (projekta 16.punkts). 6. Noteikumu projekts paredz iespēju komersantam novērst apvienotās noliktavas statusa apturēšanas iemeslus. Ja komersants būs novērsis apvienotās noliktavas statusa apturēšanas iemeslus, Valsts ieņēmumu dienests ar lēmumu varēs atjaunot apvienotās noliktavas statusu, kā arī atjauno akcīzes preču noliktavas licences vai muitas noliktavas atļaujas vai atļaujas preču pagaidu uzglabāšanas vietas vai atļaujas brīvo zonu darbību (projekta 17.punkts). 7. Ministru kabineta noteikumu projekts nosaka, akcīzes preču noliktavas licences vai muitas noliktavas atļaujas vai atļaujas preču pagaidu uzglabāšanas vietas vai preču uzskaites apstiprinājuma par darbībām ar precēm brīvajā zonā anulēšanas gadījumus, piemēram, ja komersants nebūs novērsis apvienotās noliktavas statusa apturēšanas iemeslus, vai apvienotās noliktavas turētājam ir pasludināts maksātnespējas process, vai saņemts komersanta iesniegums par apvienotās noliktavas statusa anulēšanu. Ja apvienotās noliktavas status ir anulēts līdz akcīzes preču noliktavas licences vai muitas noliktavas atļaujas vai atļaujas preču pagaidu uzglabāšanas vietas vai atļaujas brīvo zonu pārreģistrēšanai vai anulēšanai, tiek apturēta abu noliktavu darbība (projekta 18. un 19.punkts). 8. Ja apvienotās noliktavas turētājam par akcīzes preču apriti vai muitas jomu reglamentējošajos normatīvajos aktos noteikto prasību neievērošanu tiek anulēta akcīzes preču noliktavas licence vai muitas noliktavas atļauja, vai atļauja preču pagaidu uzglabāšanas vietas vai atļauja brīvo zonu darbībai, vienlaikus tiek anulēts apvienotās noliktavas statuss (projekta 20.punkts). |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Valsts ieņēmumu dienests. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ir attiecināms uz komersantiem, kuriem vienu gadu ir bijusi akcīzes preču noliktavas licence vai muitas noliktavas atļauja, vai atļauja preču pagaidu uzglabāšanas vietas darbībai, vai atļauja brīvo zonu darbībai. Pašlaik ir 20 komersanti, kuriem vismaz vienu gadu ir akcīzes preču noliktavas licence darbībai ar alkoholiskajiem dzērieniem, tabakas izstrādājumiem un naftas produktiem un kuri ir Padziļinātās sadarbības programmas dalībnieki vai atzītie uzņēmēji, un 20 komersanti, kuriem vismaz vienu gadu ir muitas noliktavas atļauja vai atļauja preču pagaidu uzglabāšanas vietas darbībai, vai atļauja brīvo zonu darbībai, un kuri ir Padziļinātās sadarbības programmas dalībnieki vai atzītie uzņēmēji. |
| 2. | Tiesiskā regulējuma ietekme uz tautsaimniecību un administratīvo slogu | Komersantiem, kas iegūs apvienotās noliktavas statusu, ievērojami tiks optimizēti noliktavas saimnieciskie izdevumi, kā arī kļūs ekonomiski izdevīga kravu pārvietošanas loģistika.  Ja komersants, kuram ir akcīzes preču noliktavas licence, vēlas izveidot apvienoto noliktavu, lai tajā veiktu arī darbības ar muitas uzraudzībā esošajām precēm, būs nepieciešams atbilstoši muitas jomu reglamentējošo normatīvo aktu prasībām saņemt atļauju muitas noliktavas darbībai, vai atļauju preču pagaidu uzglabāšanas vietas darbībai vai atļauju brīvo zonu darbībai.  Valsts ieņēmumu dienestam palielināsies administratīvais slogs, jo būs jāizvērtē komersantu iesniegtos iesniegumus un tam pievienotos dokumentus apvienotās noliktavas statusa piešķiršanai, kā arī būs jāveic minētajos noteikumos noteikto prasību uzraudzība. |
| 3. | Administratīvo izmaksu monetārs novērtējums | Ņemot vērā, ka Ministru kabineta noteikumu projektā ietvertām prasībām ir izvēles raksturs nav iespējams veikt aprēķinus par Valsts ieņēmumu dienesta administratīvā sloga palielinājumu, saistībā ar komersantu iesniegto iesniegumu un tam pievienoto dokumentu apvienotās noliktavas statusa piešķiršanai izskatīšanu. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ir publicēta Finanšu ministrijas tīmekļvietnē sadaļā „Sabiedrības līdzdalība” – „Tiesību aktu projekti” – „Nodokļu politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Informācija par Ministru kabineta noteikumu projektu 2018.gada 22.maijā ir publicēta Finanšu ministrijas tīmekļvietnē sadaļā „Sabiedrības līdzdalība” – „Tiesību aktu projekti” – „Nodokļu politika”, adrese: http://www.fm.gov.lv/lv/sabiedribas\_lidzdaliba/tiesibu\_aktu\_projekti/nodoklu\_politika/#project470  un Ministru kabineta tīmekļvietnē sadaļā „Valsts kanceleja” – „Sabiedrības līdzdalība”, adrese: <https://mk.gov.lv/content/ministru-kabineta-diskusiju-dokumenti>.  Finanšu ministrija 2017. un 2018.gadā ir saņēmusi vēstules no komersantiem ar priekšlikumiem pārskatīt Ministru kabineta 2017.gada 28.novembra noteikumus Nr.705 un paredzēt tajos iespēju izveidot apvienoto noliktavu komersantiem, kuriem ir speciālā atļauja (licence) akcīzes preču noliktavas turētāja darbībai vai atļauja muitas noliktavas darbībai, vai atļauja preču pagaidu uzglabāšanas vietas darbībai vai piešķirts brīvās zonas statuss, kā arī noteikt iespēju, ka tiesības izveidot apvienoto noliktavu iegūs arī komersanti, kuri veic darbības ar naftas produktiem. Tādējādi paplašinot komersantu loku, kuriem būs tiesības izveidot apvienoto noliktavu.  Ministru kabineta noteikumu projekts 2018.gada 13.novembrī tika nosūtīts viedokļa izteikšanai Konsultatīvās padomes muitas politikas jomā locekļiem.  Konsultatīvās padomes muitas politikas jomā 2018.gada 15.novembra sēdē Finanšu ministrija prezentēja Ministru kabineta noteikumu projektu. |
| 3. | Sabiedrības līdzdalības rezultāti | Izvērtējot no komersantiem saņemtos priekšlikumus, ir izstrādāts Ministru kabineta noteikumu projekts, kas nosaka prasības un kritērijus, saskaņā ar kuriem arī komersantiem, kas veic darbības ar naftas produktiem, būs tiesības izveidot apvienoto noliktavu.  Satiksmes ministrija 2018.gada 23.novembra e-pasta vēstulē izteica iebildumus par Ministru kabineta noteikumu projektu un būtiskākie no tiem ir:  1) par 9.1.apakšpunktu - viena no komersantiem izvirzītajām prasībām, lai tie varētu pretendēt uz apvienotās noliktavas statusa iegūšanu darbībām ar naftas produktiem, ir nodrošināt rezervuāru, kuros uzglabā naftas produktus, aprīkošanu ar elektroniskām un automatizētām naftas produktu daudzuma mērīšanas iekārtām, kuras nodrošina vēsturisko datu saglabāšanu pēc katras darbības ar precēm. Ņemot vērā, ka šādu automatizētu iekārtu uzstādīšanai un regulārai verificēšanai ir nepieciešams veikt ievērojamus finansiālus ieguldījumus, tas ir uzskatāms par būtisku slogu komersantiem.  2) Kategoriski iebilst pret projekta 15. un 19.punktu un aicina tos svītrot.  Attiecībā uz Satiksmes ministrijas iebildumu par 9.1.apakšpunktu, skaidrojums par nepieciešamību rezervuārus, kuros tiks uzglabāti naftas produkti, aprīkošanu ar elektroniskām  un automatizētām naftas produktu daudzuma mērīšanas  iekārtām ir ietverts anotācijas I. sadaļas 2.punktā.  Savukārt attiecībā uz iebildumu par Ministru kabineta noteikumu projekta 15. un 19.punktu, norādām, ka minētās normas nav jaunas, bet ir noteiktas pašreiz spēkā esošajos Ministru kabineta 2017.gada 28.novembra noteikumos Nr.705 „Kārtība, kādā komersanti iegūst tiesības izveidot apvienoto noliktavu”, kurus Satiksmes ministrija saskaņoja.  Latvijas Tranzīta biznesa asociācija (LTBA) 2018.gada 21.novembra vēstulē izteica iebildumus par Ministru kabineta noteikumu projektu un būtiskākie no tiem ir par:   1. 2.punktu, kas paredz komersantam Valsts ieņēmumu dienestā saņemt preču uzskaites apstiprinājumu par darbībām ar precēm brīvajā zonā; 2. 7.2.apakšpunktu, kas paredz, ka tiesības izveidot apvienoto noliktavu darbībām ar naftas produktiem būs komersantam, kurš ir Padziļinātās sadarbības programmas Zelta līmeņa dalībnieks vai ir saņēmis atzītā uzņēmēja atļauju saskaņā ar normatīvajā aktā par muitas atļauju izsniegšanu noteiktajām prasībām.   Attiecībā uz LTBA 2018.gada 21.novembra vēstulē izteiktajiem iebildumiem, skaidrojumi par tiem ir ietverti anotācijas I. sadaļas 2.punktā.  Citu sabiedrības pārstāvju iebildumi un priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Noteikumu projekts tiks realizēts Valsts ieņēmumu dienesta esošo finanšu līdzekļu ietvaros. |

Finanšu ministre D. Reizniece-Ozola

Hartmane, 67095525

[Ella.Hartmane@fm.gov.lv](mailto:Ella.Hartmane@fm.gov.lv)